Skuldige agter wêreldwye kuberaanval bekendFoto: Unsplash/Pixabay.com Nadat duisende rekenaars wêreldwyd vroeër in Meimaand deur kuberaanvalle geteister is, het kundiges van die VK en VSA nou glo die skuldiges vasgetrek. Duisende rekenaar-gebruikers se toestelle het tydens dié kuberkrisis ŉ sogenaamde “virus” opgedoen wat elektronies beheer oorneem totdat die slagoffer ŉ losprys daarvoor kan betaal. In ŉ verklaring het die sagteware-onderneming Eset gesê kundiges meen alle ondersoeke dui nou daarop dat die Noord-Koreaanse Lazarus-groep agter die jongste kuberaanval sit. Maroela Media het vroeër berig die virus – wat intussen as Wannacryptor geïdentifiseer is – het hospitale, groot maatskappye, universiteite en regeringskantore wêreldwyd geteiken. Meer as 100 000 rekenaars is in die kuberaanval geraak. Tekens van die virus is ook in Suid-Afrika aangemeld. Volgens die verklaring wou die National Cyber Security Centre in die Verenigde Koninkryk nie in dié stadium kommentaar lewer nie. ŉ Ander bron het egter aan The Guardian vertel dié organisasie het reeds sy ondersoek voltooi, en dat alle aanduidings op die Lazarus-groep dui. Slagoffers kon hul rekenaar slegs ontsluit deur ŉ bitcoin-betaling te maak. Volgens navorsing van Elliptic, ŉ Britse firma wat spesialiseer in bitcoin-betalings, is daar egter nog geen bewys van onttrekkings uit die geld wat reeds deur slagoffers betaal is nie. Die uitslag van die National Cyber Security Centre sal weldra bekend gemaak word.